Gedagte vir die dag: Jy het vergifnis ontvangFoto: Living365withjesus.wordpress.com Die Here het ’n goeie hart. Hy gee graag vir ons goeie dinge. Hy voel gou jammer vir iemand. (Psalm 111:4) Sonde en skuldgevoelens het ’n manier om jou van jou knieë af weg te hou. Dis mos nie lekker om voor ons Vader te verskyn wanneer ons wéét dat ons teen sy wil opgetree het nie. Dit maak nou nie saak of dit versoeking, verkeerde optrede of versuim was nie. Ons bly eerder skaamverleë weg van Hom af, probeer sonder Hom regop staan … en dan val ons in elk geval om. Moenie toelaat dat skuldgevoelens jou van jou knieë af hou nie. Gaan kniel juis in sulke tye voor jou Vader. Hy wag vir jou. Ja, Hy jaag nooit sy kinders, wat opregte berou het, weg nie. Hy weet ook dat ons nie volmaakte mense is nie, dat ons foute maak en faal. Juis daarom het Hy mos sy Seun gestuur; dié Kind wat gekom het om ons van ál ons sonde te verlos. God wil jou sy vergifnis bied. Gee maar net jou sondelas vir Hom – en weet dan: Hy het dit rééds weggeneem. Dankie, grote God, dat U my keer op keer vergewe en my onvoorwaardelik liefhet.